তাঁদের সঙ্গে স্বচক্ষে প্রথম দেখা হলো মধ্য আশির এক গ্রীষ্মে ওয়াশিংটনে। ঘটা করে উদযাপিত হচ্ছিল সেখানে নজরুল সম্মেলন। নজরুলের ওপর লেখা পড়তে আমন্ত্রিত হয়েছিলাম জ্যোতি-আমি উভয়েই। অনুষ্ঠান শেষে রূপকথার স্বদেশ-নূরজাহান বোসের সঙ্গে প্রথম সামনাসামনি আলাপ হয়, যাঁদের কথা বহু বছর ধরে শুনে আসছি। পরিচয়ের সঙ্গে সঙ্গেই তাঁরা আমাদের দাদা-বৌদি হয়ে যান। আর সেই ক্ষণিক যোগাযোগ পরবর্তীকালে আরো অনেক ঘনিষ্ঠ হয়। নিউ ইয়র্ক-এ থাকতাম তখন আমরা। সুযোগ পেলেই পাঁচ ঘন্টা ড্রাইভ করে চলে যেতাম দাদা-বৌদির বেথেসডার বাড়িতে। দু’টো দিন একটানা আড্ডা, খাওয়াদাওয়া, বেড়ানোতে কাটতো। বৌদির বড় কন্যা আইনজীবী মনিকার ততদিনে বিয়ে হয়ে গেছে। ছোট মেয়ে অনিতা নিউ ইয়র্ক-এ ফাইনান্সিয়াল জগতে কাজ করে। এক কোম্পানির ভাইস প্রেসিডেন্ট সে। আমেরিকান বর নিয়েও মনিকা ঘরসংসার, কাজ সেরেও কন্যা তূলিকে শুদ্ধ বাংলা শেখাতে পুরোপুরি নিষ্ঠাশীল ও নিবেদিত-প্রাণ। মনিকা নিজে ছবি আঁকে অবসর সময়ে। বৌদির জ্যৈষ্ঠ সন্তান জসীম কিছুদিনের মধ্যেই এশিয়াটিক ব্যাঙ্কের কান্ট্রি প্রতিনিধি হয়ে ব্যাঙ্কক না ফিলিপিনসে চলে যায়।